Koordinate: 41° 18′ 60" SGŠ, 22° 32′ 39" IGD

**Valandovo** (makedonski: *Валандово*) je gradić od 4.402 stanovnika na jugoistoku Republike Makedonije, u kraju koji se zove **Bojmija**. 

Sjedište je istoimene Opštine Valandovo, koja ima oko 11.890 (popis iz 2002.) stanovnika.

Geografske karakteristike
-------------------------

Valandovo je smješteno na južnim padinama *Planine Plavuš* u jugoistočnoj Makedoniji, u blizini granice s Grčkom i Bugarskom u *Gevgelijsko - valandovskoj kotlini*. Kroz grad teče Аnska reka koja nedaleko ima uvir u rijeku Vardar. 

Valandovo je raskrsnica puteva prema Strumici ili prema Dojranu, ili pak prema magistralnoj cesti E75 Skopje - Solun.

Kraj oko Valandova *Bojmija* zbog blizine Egejskog mora ima sredozemnu klimu, te se uzgajaju tipično mediteranske biljke poput maslina, smokava i šipka.

Historija
---------

Valandovo 1930. godine
Pored grada, na brdu *Isar* kod sela *Marvinci* nalazi se važno arheološko nalazište ; po mnogim ekspertima to bi mogao biti antički grad *Idomena* ( sa takozvanog teritorija *Amphacsitida*, odakle se razvila antička makedonska država sa gradovima: Idomena, Gortinia i Atalanta).

Kod sela *Dedeli*, nalazi se nekropola iz željeznog doba sa *Mozaicima iz Valandova*.

Stanovnici Valandova vole reći za svoje mjesto da je za Rimskog Imperija bilo znano kao mali Konstantinopolis, a u srednjem vijeku kao mjesto Markovih Kula. 

Valandovo se prvi put spominje kao naselje u dokumentu srpskog cara Dušana od 12. juna 1349 pod imenom '**Alavandovo'**.

Za otomanskih vremena u 16. st Valandovo je centar nahije u Kadiluku Petrič. 

Valandovo je bilo selo 1873, tad je u turskom defteru zabilježeno da ima 120 familija.

Pred kraj otomanske vladavine 7. decembra 1899 dogodila se *Valandovska afera* kada je uhapšeno više od 250 simpatizera VMRO-a iz mjesta i okolice zbog svoje revolucionarne aktivnosti.

Kultura
-------

Spomenik poginulim srpskim vojnicima za vrijeme Prvog svjetskog rata
Pored Valandova na *Planini Plavuš* nalazi se *Manastir Sv.Đorđi*, čiji temelji potječu od istoimene crkve iz 1349 Dolaskom Turaka crkva je pretvorena u manastir gradnjom zidova oko nje. Objekt je doživio brojne pregradnje tokom prošlih stoljeća.

Valandovo je od 1985 godine mjesto gdje se održava festival makedonske narodne muzike *Valandovo*, od 1989 godine, festival se održava na otvorenoj pozornici sa 1 200 sjedala, sve to prenosi i nacionalna televizija, tako da taj događaj ima brojne poklonike. Valandovski festival, izdao je do danas preko 35 ploča i audio i video kazeta.

* Kuriozum ovog festivala da je 1993 godine, održan u gradu Sydneyu, Australija jer tamo živi velika makedonska zajednica.

Privreda
--------

Glavna privredna grana Valandova je poljoprivreda, osobito ratarstvo (žitarice, vinogradarstvo, povrtlarstvo, duhan). 

U posljednjim desetljećima prošlog stoljeća razvila se je i industrija; tvornica konditorskih proizvoda *9 noemvri* i *Tekstilna tvornica*.

Izvori
------

1. 1 2  Makedonski popis stanovništva iz 2002. (PDF)
2. ↑  Средновековни градови и тврдини во Македонија, Иван Микулчиќ (`mk`)
3. ↑  Турски документи за историјата на македонскиот народ. Опширни пописни дефтери од XVI век за Кустендилскиот санųак, Т.V/3, Скопје, 1982, стр.139. (`mk`)

Vanjske veze
------------

***Valandovo*** na Wikimedijinoj ostavi

* Historija Valandova na stranicama mama-stina Arhivirano 2010-02-12 na Wayback Machine-u
* Slike iz Valandova na Portalu flickr

| Gradovi Republike Makedonije |  |
| --- | --- |
| Berovo | Bitola | Bogdanci | Debar | Delčevo | Demir Kapija | Demir Hisar | Gevgelija | Gostivar | Kavadarci | Kičevo | Kočani | Kratovo | Kriva Palanka | Kruševo | Kumanovo | Makedonski Brod | Makedonska Kamenica | Negotino | Ohrid | Pehčevo | Prilep | Probištip | Radoviš | Resen | Štip | Skopje | Struga | Strumica | Sveti Nikole | Tetovo | Valandovo | Veles | Vinica |